Bornea apuseto

La Bornea apuseto aŭ Bornea salangano, kaj ankaŭ Kinabalua apuseto aŭ Kinabalua salangano (Collocalia dodgei) estas malgranda apuso de la genro Collocalia kaj unu el 11 specioj de la genro. Ĝi troviĝas kiel endemio en la nordaj montoj de la insulo Borneo.. Ĝi estis iam traktita kiel subspecio ĉu de la brilapuseto ĉu de la kavapuseto (Collocalia linchi), kaj en 2008 ĝi estis disigita el tiu lasta (C. linchi) kiel propra specio C. dodgei.

Taksonomio
La Bornea apuseton priskribis la usona ornitologo Charles Richmond en 1905 kun la nuntempa dunoma nomo Collocalia dodgei. La specia epiteto dodgei estas honora al H. D. Dodge kiu kolektis la specimenon sur la Monto Kinabalu en Borneo.

Aspekto
Je ĉirkaŭ 10 cm longa, ĝi estas eta apuseto kun relative mallongaj flugiloj kaj kvadrata vosto. Plejparte brile malhelgriza ĝis nigra, ĝi havas blankan ventron. Kompare kun la brila apuseto, kiu ankaŭ troviĝas en ĝia teritorio, ĝi estas iomete pli malgranda, kun verdeta, anstataŭ blueta, brilo en la plumoj, kaj sen blankaj vostmakuloj; nek ĝi havas plumhavajn malantaŭajn fingrojn.

Distribuado kaj habitato
Ĝi videblas ĉefe ĉirkaŭ la montarmasivo de Monto Kinabalu, kvankam ekzistas registro el la Maligan-montaro de sud-centra Sabaho. Ĝi estis trovita nestanta sur kabano je 2370 m super marnivelo sur Kinabalu.

 Referencoj 

 Chantler kaj Driessens, Swifts 
 Chantler, Phil & Driessens, Gerald (2000) Swifts: a Guide to the Swifts and Treeswifts of the World, 2a eld., Pica Press, East Sussex.

Eksteraj ligiloj



Kategorio:Apusedoj
Kategorio:Birdoj de Oceanio
Kategorio:Birdoj de Nov-Gvineo